49. schôdza NR SR - 5.deň - A. dopoludnia
Dátum: 2026-04-21
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

69. Vážený pán predsedajúci, milé kolegyne, kolegovia, je to paradoxné, ale rodinám a deťom sa najviac pomáhalo naozaj za tých najťažších čias za ostatné roky, a myslím tým obdobie rokov 2020 až ´23, kedy bol zavedený daňový bonus na dieťa, kedy bol zavedený tehotenský príspevok, kedy boli zvýšené rodičovské príspevky a celková podpora rodín, zavedený rodičovský dôchodok a podobne. Žijeme v dobe, kedy štvrtá Ficova vláda nemá absolútne žiadne krízy, napriek tomu množstvo z týchto výhod oklieštila alebo úplne zrušila. Tento návrh zákona, ktorý predstavujeme, je takým návratom pred rok 2025, do času, kedy si rodiny s deťmi naozaj žili tak, ako si zaslúžia, kedy naozaj cítili podporu z vlády a od koalície. Vraciame daňový bonus na dieťa, pretože tá demografia nepustí, naozaj nie sú to žiadne novinky, je fakt, že demografická krivka klesá a ako spomínal aj Igor Matovič alebo Julo Jakab, do roku 2050 bude každým druhým pracujúcim človekom na Slovensku cudzinec. To, čo je potrebné spraviť, je naozaj podporiť slovenské rodiny, aby sa nebáli mať deti, pretože nech si pozriete akýkoľvek prieskum alebo sa spýtate ľudí na ulici, prečo váhajú so založením rodiny, tým alebo jedným z tých najhlavnejších dôvodov je, že na to nemajú peniaze. Takže prvá časť návrhu sa týka zvýšenia daňového bonusu na dieťa tak, ako to bolo v minulosti, do 18 rokov zvýšiť zo 100 na 140 eur a zároveň predĺžiť to až do 25. roku života, ak to dieťa študuje a pripravuje sa na zamestnanie. Druhým návrhom je zavedenie úplne nového daňového bonusu pre matky, ktoré vychovávajú deti do 15 rokov. Je podložené faktami, že ženy zarábajú o 16,5 % menej ako muži a je to do veľkej miery spôsobené práve tým, že ženy množstvo rokov trávia práve výchovou detí a nie sú v zamestnaní, čo následne potom znižuje ich odmenu. Uvedomila si to evidentne aj táto koalícia, keď do ústavy pretlačila alebo schválila rovnosť v odmeňovaní mužov a žien. Vďaka Európskej únii a transpozícii smernice sa to bude snáď transformovať aj do Zákonníka práce, ale ešte raz, toto je naozaj jednak aj zadosťučinenie a ocenenie ekonomickej hodnoty toho, že ženy naozaj sú tými, vďaka ktorým to Slovensko môže, skrátka nevyhynie a nestane sa tu z našej krajiny skanzen. Ten daňový bonus má ďalšiu výhodu v tom, že to nie je sociálna dávka, ako som spomínal, ale podporuje zamestnávanie riadne na pracovnú zmluvu, žiadna šedá ekonomika. Naozaj tento štát, mu neprekáža evidentne alebo sa tvári, že mu nevadia daňové podvody. Necháva 20-tisícovú hranicu na to, kedy ide o daňový trestný čin a kedy nie, ale jedným dychom dodáva, že na podporu rodín nemá peniaze. Tento návrh rieši naozaj aj demografickú krízu a zároveň aj podporuje ekonomiku a okliešťuje tým pádom šedú ekonomiku. Koho iného by už sociálna vláda, ako si hovorí, mala podporovať, ak nie rodiny s deťmi? Doteraz sme tu videli len a len opatrenia na pomoc obvineným, obžalovaným, najnovšie aj odsúdeným. Vidíme tu pomoc alebo snahu o pomoc rôznych prevádzkovateľov hazardu, oligarchov a podobne. Takže ak sa táto vládna koalícia nespamätá a nezačne podporovať rodiny tak, ako je potrebné, tak to so Slovenskom naozaj pôjde od desiatich k piatim. Ďakujem veľmi pekne. (Potlesk.)